b'\n_START_ARTICLE_\nChristine N\xc3\xb6stlinger\n_START_SECTION_\n\xc5\xbdivljenje\n_START_PARAGRAPH_\nPisateljica se je rodila leta 1936 na Dunaju. Po srednji \xc5\xa1oli je \xc5\xa1tudirala grafi\xc4\x8dno oblikovanje na akademiji za umetnost in delala kot pripravnica v enem izmed avstrijskih dnevnih \xc4\x8dasopisov. Pisateljsko kariero je za\xc4\x8dela, sicer dokaj neopazno, med kratkim, a nesre\xc4\x8dnim obdobjem svojega \xc5\xbeivljenja v \xc5\xa1estdesetih letih, ko je bila gospodinja in takrat \xc5\xbee mati dveh otrok. Prvo knjigo z imenom Ognjeno rde\xc4\x8da Friderika (Die feuerrote Friederike) je napisala leta 1970, ki jo je sama tudi ilustrirala. V svojih delih se dotika tematik, kot so rasizem, diskriminacija, upornost avtoritetam, nesrame\xc5\xbeljivo pa tematizira tudi spolnost in druge tabu teme. Prav tako pi\xc5\xa1e o dru\xc5\xbeinskih odnosih oziroma tipi\xc4\x8dnih dru\xc5\xbeinskih konfliktih, ki vklju\xc4\x8dujejo lo\xc4\x8ditev star\xc5\xa1ev, pobegle otroke in restriktivne babice. Ve\xc4\x8dkrat se dotika tudi tematik o predsodkih, vra\xc5\xbeah, nehumanosti in vojni. Pi\xc5\xa1e tudi o \xc5\xa1oli, vzgoji in prijateljstvu, ki jih predstavi na duhoven na\xc4\x8din. Poudarja \xc4\x8dlove\xc5\xa1ke slabosti, ki jih ima vsakdo ter jih zato sprejema in ne obsoja. \xc4\x8ceprav primarno pi\xc5\xa1e za otroke in mladino, lahko v njenih delih u\xc5\xbeivajo vse generacije. Njen pacifisti\xc4\x8dni odnos je najbolje viden v avtobiografskem romanu z imenom Maik\xc3\xa4fer flieg!, kjer opisuje njeno \xc5\xbeivljenje na Dunaju proti koncu druge svetovne vojne. Primarni cilj za avtorico pa je zabavanje njenih bralcev. Da bi to dosegla, dru\xc5\xbebeno sporo\xc4\x8dilo prekrije s pla\xc5\xa1\xc4\x8dem \xc4\x8darovnije, fantazije in groteske.'